গত দু’এক বছরে বাংলা ছবির জগতে অনেক নতুন পরিচালকরা এসেছেন নানা জ্যঁরের কাজ নিয়ে। নতুন প্রযোজকও এসেছেন অনেক। নানা ধরনের বিষয় নিয়ে তৈরি হচ্ছে ছবি। নতুন পরিচালকদের মধ্যে কেউ এসেছেন বিজ্ঞাপনের জগৎ থেকে, কেউ বা স্বাধীন চলচ্চিত্রকার হিসেবেই পরিচিত ছিলেন এতদিন। 

এই বিষয়ে অন্যান্য খবর

মেয়েটি যা দেখছে, আপনিও কি তাই দেখছেন! ভয় না পেয়ে দেখুন এই ছোট ছবি


ঋষিণ বন্দ্যোপাধ্যায় তেমনই একজন ইন্ডিপেন্ডেন্ট ফিলমমেকার, যাঁর ছোটছবি দিয়েই অভিনয়ে হাতেখড়ি হয় আজকের তারকা-অভিনেত্রী প্রিয়ঙ্কা সরকারের। ২০০৫-০৬ সালে ‘সিক্সথ জুন’ ও ‘জয়েন্ট এন্ট্রান্স’, এই দু’টি ছবি পরিচালনা করেছিলেন ঋষিণ। এই দু’টি ছবিতেই প্রধান চরিত্রে ছিলেন প্রিয়ঙ্কা। বর্তমানে মুম্বই-প্রবাসী ঋষিণ এবার তৈরি হচ্ছেন তাঁর ডেবিউ ফিচারের জন্য এবং তিনি মনে করেন, বেশি টাকা খরচ করলেই যে ছবি ভাল হবে, এমনটা একেবারেই নয়। 
মুম্বই-প্রবাসী ঋষিণ মুম্বই টেলিজগতে কাজ করেছেন দীর্ঘদিন। একটা সময়ে ‘কে হবে বাংলার কোটিপতি’-র টেকনিক্যাল ডিরেক্টর হিসেবে কাজ করেছেন। তারই ফাঁকে ইন্ডিপেন্ডেন্ট ফিলিমমেকার হিসেবে ছবিও করেছেন। তাঁর থ্রিলারধর্মী শর্ট ফিল্ম ‘রিউমর’ ছিল একটি ‘জিরো বাজেট’ ছবি। 

ছবি সৌজন্য: ঋষিণ বন্দ্যোপাধ্যায়
এবেলা ওয়েবসাইটকে তিনি জানালেন, ‘‘ছবি বানাতে গেলে টাকাটা অবশ্যই দরকার। কিন্তু আমি মনে করি, ছবি ভাল হয় ভাল প্রি প্রোডাকশন দিয়ে, ভাল ম্যানেজমেন্ট দিয়ে। এবং অবশ্যই কনটেন্ট ইজ দ্য কিং। ভাল গল্প, খুব ভাল প্ল্যানিং এবং সিনসিয়ারিটি— এই তিনটে জিনিস থাকলে অনেক কম বাজেটে ভাল ছবি বানানো সম্ভব। হ্যাঁ, এখন যদি ‘বাহুবলী’-র মতো কোনও এপিক ছবি বানাতে হয়, সেক্ষেত্রে অবশ্য অনেক টাকার ইনভেস্টমেন্ট প্রয়োজন। কিন্তু কনটেন্ট বেসড বাংলা ছবি, ভাল থ্রিলার অথবা কোনও রোম্যান্টিক ছবি বানাতে গেলে সব সময়েই যে প্রচুর টাকা খরচ করতে হবে সেটা একেবারেই নয়।’’
ঋষিণ জানালেন, বাংলায় একটি থ্রিলারধর্মী ছবি দিয়েই ডেবিউ করতে চান তিনি। এই মুহূর্তে কাস্টিং নিয়ে ব্যস্ত পরিচালক নতুন প্রজন্মের অভিনেতাদের নিয়ে কাজ করতে চান। ‘‘আমার ছবিতে আমি ভাল অভিনেতাদের চাই। যে কোনও পরিচালকের প্রথম ছবিতে যদি কোনও তারকা অভিনেতা থাকেন, তবে সেটা অবশ্যই একটা বড় পাওনা। যে ছবি দিয়ে আমি শুরু করতে চলেছি, সেখানে মাত্র ছ’দিনের শ্যুটিং অর্থাৎ ১২ শিফটের কাজ হবে। অনেকে হয়তো শুনে একটু অবাক হবেন কিন্তু মাত্র ছ’দিন শ্যুটিং করেও ভাল ফিচার ফিলম বানানো যায়। আর এখানে কোনও রকেট সায়েন্স নেই, শুধু ফিলমমেকিংটা জানতে হয় ’’, জানালেন ঋষিণ।   
ডেবিউ প্রজেক্ট নিয়ে আপাতত আর বেশি কিছু জানাতে রাজি নন পরিচালক। শুধু জানালেন যে এটি একটি সাতটি চরিত্রের থ্রিলারধর্মী গল্প এবং মুখ্য চরিত্রে থাকবেন বেশ কয়েকজন জনপ্রিয় টেলি-তারকা। এই বছরের শেষ থেকেই শ্যুটিং শুরু করার কথা ভাবছেন ঋষিণ। দেখে নিতে পারেন পরিচালকের ছবি ‘সিক্সথ জুন’ এবং ‘রিউমর’ নীচের লিঙ্ক দু’টিতে ক্লিক করে—